《题朝阳亭》
宋代·程珌

晖晖朝阳亭，亭前钟阜青。
岩险尚积雪，光彩浮初晴。
亭下清溪水，滑流新泮冰。
双凫知随阳，亦逐流澌行。
亭中贤主人，快此景物清。
开门延客人，掬雪当泉烹。
凌蹙淮水涨，修鳞烂银瓶。
更酌秦淮春，配此玉鼓羹。
了无一物俗，表裹俱蓬瀛。
宇宙有佳致，心清境乃并。
甚爱主人贤，澹然遗世营。
不言饮人和，恂恂发天诚。
清处亦绝奇，亭亭秋露茎。
胸中足丘壑，城头亦林坰。
不与风月期，结屋谩茅菁。
却惭最不客，形秽识不灵。
宿怀幽深趣，侵寻尘坌撄。
一官冷于铁，痴坐如冻蝇。
唤来俎豆间，不知梅已英。
清赏可无傅，陋语恐难徵。
春风送鹏程，眷言寻此盟。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。